ส่วนที่ 1

ข้อมูลสรุป (executive summary)

บริษัท มีเดีย ออฟ มีเดียส์ จำกัด (มหาชน) เปิดดำเนินกิจการจนถึงปัจจุบันเป็นเวลานาน 17 ปี
โดยประกอบธุรกิจหลักประเภท ผลิตรายการโทรทัศน์และ จำหน่ายเวลาโฆษณาทางโทรทัศน์
บริษัทได้รับอนุมัติจากคณะกรรมการตลาดหลักทรัพย์แห่งประเทศไทยให้เป็นหลักทรัพย์จดทะเบียนตั้งแต่วันที่
8 กุมภาพันธ์ 2539 เป็นต้นมา นับจากนั้นจนถึงปี 2539 ก่อนเกิดวิกฤติการณ์ทางเศรษฐกิจ
การเติบโตของบริษัทเป็นไปอย่างรวดเร็ว
มีการขยายการลงทุนไปสู่ธุรกิจที่เกี่ยวข้องสนับสนุนธุรกิจโทรทัศน์ มีการจัดตั้งบริษัทย่อยรวม 9
บริษัทและลงทุนในบริษัทร่วมอีก 2 บริษัท แต่หลังจากที่ได้รับผลกระทบจากวิกฤติการณ์ทางเศรษฐกิจ
บริษัทได้ทำการปรับโครงสร้างธุรกิจให้มีความเหมาะสมชัดเจนและมีขนาดเล็กลง
โดยจำหน่ายธุรกิจเพลงและธุรกิจการตลาดซึ่งมีผลการดำเนินงานขาดทุนอย่างต่อเนื่องและมีขาดทุนสะสมเกินทุนออกไป
คงไว้แต่บริษัทที่มีศักยภาพในการทำกำไรและเป็นธุรกิจหลักเท่านั้น
ปัจจุบันบริษัทมีบริษัทย่อยเหลืออยู่จำนวน 5 บริษัท โดยบริษัทย่อยแห่งหนึ่งได้หยุดดำเนินการแล้ว
ส่วนอีก 2 บริษัทหยุดดำเนินการชั่วคราว
นอกจากนี้ยังลดจำนวนการผลิตรายการโทรทัศน์ของกลุ่มลงให้คงไว้แต่รายการที่สามารถทำกำไรได้จาก
17 รายการในปี2541 เหลือ 13 รายการในปัจจุบัน

นับแต่ปี 2540 เป็นต้นมา อุตสาหกรรมโฆษณาได้รับผลกระทบจากวิกฤตเศรษฐกิจอย่างมาก
มูลค่าการตลาดของสื่อโทรทัศน์ลดลง 14% ในปี 2541 และกระเตื้องขึ้น 23.7% ในปี 2542
แต่กลับลดลงอีก 16.3% ในปี 2543 การแข่งขันในตลาดเป็นไปอย่างรุนแรง
บริษัทประสบปัญหาต่างๆมากมาย อาทิ รายได้ลดลง ขาดสภาพคล่อง ไม่สามารถชำระหนี้สินได้
จึงต้องดำเนินกลยุทธ์ต่างๆในการปรับโครงสร้างธุรกิจอย่างเร่งรีบและระมัดระวังเพื่อรักษาส่วนแบ่งการตลาดและสามารถผ่านพ้นวิกฤติไปได้
ตลอดระยะเวลา 3
ปีที่ผ่านมาถึงแม้การปรับโครงสร้างธุรกิจจะประสบความสำเร็จในบางส่วนซึ่งเป็นผลทำให้ต้นทุนการดำเนินกิจการลดต่ำลง
แต่บริษัทก็ยังมีผลการดำเนินงานขาดทุนทุกปีสาเหตุจากการที่รายได้ไม่เป็นไปตามคาดหมาย
การตั้งสำรองหนี้สูญสำหรับยอดขายก่อนปี 2540
รวมทั้งการมีผลการดำเนินงานขาดทุนของบริษัทย่อยและบริษัทร่วม
ส่วนของผู้ถือหุ้นต่ำกว่าศูนย์เมื่อสิ้นปี 2542 และหลักทรัพย์ของบริษัทได้ถูกย้ายไปอยู่ภายใต้หมวด “
บริษัทจดทะเบียนที่อยู่ระหว่างแก้ไขการดำเนินงาน “ ในระหว่างปี 2543
นอกจากนี้บริษัทยังได้ทำการปรับโครงสร้างหนี้กับเจ้าหนี้สถาบันการเงินภายใต้กระบวนการปรับโครงสร้างหนี้ของธนาคารแห่งประเทศไทยซึ่งกำกับดูแลโดย
คปน. โดยใช้เวลาดำเนินการทั้งสิ้น 10 เดือนแล้วเสร็จในเดือนมีนาคม 2543
ความล่าช้าของกระบวนการนี้ส่งผลลบต่อแผนการปรับโครงสร้างทุนและการแก้ไขปัญหาสภาพคล่องของบริษัท
ในที่สุดบริษัทก็ไม่สามารถปฏิบัติตามเงื่อนไขในสัญญาปรับโครงสร้างหนี้ได้
หนี้สินเพิ่มสูงขึ้นจากการปรับอัตราดอกเบี้ยเป็นอัตราผิดนัดชำระหนี้ ดังนั้นในเดือนตุลาคม 2543
บริษัทจึงยื่นคำร้องขอฟื้นฟูกิจการต่อศาลล้มละลายกลาง และศาลมีคำสั่งให้บริษัทฟื้นฟูกิจการในวันที่ 1
ธันวาคม 2543 พร้อมทั้งแต่งตั้งบริษัท มีเดีย ออฟ มีเดียส์ จำกัด (มหาชน) เป็นผู้ทำแผน
ขณะนี้กำลังอยู่ในระหว่างการทำแผนฟื้นฟูซึ่งคาดว่าจะเสร็จและยื่นต่อศาลได้ในเดือนพฤษภาคม 2544

หากแผนฟื้นฟูของบริษัทในฐานะผู้ทำแผนผ่านความเห็นชอบจากเจ้าหนี้ก็จะทำให้บริษัทสามารถแก้ไขปัญหาต่างๆอันเป็นความเสี่ยงต่อการดำรงสถานะเป็นบริษัทจดทะเบียนและเพิ่มศักยภาพในการแข่งขันในอุตสาหกรรมนี้ได้
ผู้ถือหุ้นของบริษัทยังมีความเสี่ยงต่อการที่จะไม่ได้รับเงินปันผลจากบริษัทจนกว่าบริษัทจะสามารถล้างผลขาดทุนสะสมได้หมด
อย่างไรก็ตามคณะกรรมการบริษัทในฐานะผู้ทำแผน
ผู้บริหารและพนักงานทุกคนต่างตระหนักถึงภาระกิจและพร้อมที่จะร่วมแรงร่วมใจนำพาบริษัทให้ผ่านอุปสรรคทั้งปวงสู่ความเป็นบริษัทจดทะเบียนที่มั่นคงแข็งแรงเช่นเดิม